Den norske legeforening mener at rusreformutvalgets tolkning av mandatet i hovedsak fremstår som en forskyvning i liberal retning ved at det å sikre helsehjelp til rusavhengige brukes som argument for å avkriminalisere all bruk og tilhørende befatning med illegale rusmidler. Legeforeningen støtter ikke en generell avkriminalisering av bruk og besittelse av narkotika til egen bruk. For folk flest vil det være svært krevende å skille mellom avkriminalisering og legalisering, når besittelse av narkotika under gitte terskelverdier i praksis ikke vil få noen konsekvenser for den som oppdages av politiet utover at stoffet blir beslaglagt. Legeforeningen stiller seg negativ til at rekreasjonsbrukere skal være en del av reformen da det ikke primært er disse som i dag mangler et tilfredsstillende helsetilbud og stiller derfor spørsmål ved hvorvidt leilighetsbruk av illegale stoffer skal være et ansvar for helsevesenet. Det er svært usikkert om denne gruppen har behov for eller ønske om helsehjelp. Legeforeningen støtter den grunnleggende hensikten med rusreformen, å gi rusavhengige hjelp og behandling i stedet for straff, men mener at utredningen mangler mye på konkret praktisk oppfølging for å kunne gi hjelp og ikke straff. En rusreform må inneholde tiltak som medfører bedre ivaretakelse av helsetilstanden til personer med ruslidelser. Legeforeningen mener at den foreslåtte reformen i liten grad treffer målgruppa rusavhengige, men tvert imot legger til rette for at nye og sårbare grupper kan rekrutteres til misbruk og avhengighet og unndras kontroll. De hjelpetiltakene som skisseres har man allerede tilgang til gjennom dagens hjelpeapparat, så reformen tilbyr ikke noe kvalitativt nytt på det området. Det er lite trolig at en sivilrettslig reaksjonsmodell uten konsekvenser vil fungere i særlig grad, sannsynligvis aller minst for de som trenger det mest: ungdom og personer i startfasen av et rusmisbruk. Legeforeningen minner om at det i dag finnes modeller i forebyggende hensikt som erfaringsmessig fungerer positivt for unge personer som pågripes med for eksempel cannabis, gjennom kontrakt på den lokale politistasjon eventuelt i kombinasjon med frivillig avlagte urinprøver hos fastlege. Legeforeningen mener avkriminalisering for gruppen med rekreasjonsbrukere kan gi uheldige konsekvenser ved at særlig unge ikke lenger frykter straff. Når straffetrusselen (også alternative straffereaksjoner) under en viss terskelverdi fjernes for alle brukere vil narkotikabruk kunne ufarliggjøres, normaliseres og øke, spesielt i ungdomsbefolkningen. Dersom rusreformen medfører en holdningsendring til narkotika, vil det kunne senke terskelen for bruk, noe som med stor sikkerhet vil gi økt omfang av problematisk bruk av rusmidler. Bruken av narkotika i Norge er lavere enn i mange andre europeiske land og det kan derfor være et større potensial for nye brukere her, sammenlignet med en del andre land. Hvis dette blir konsekvensen kan resultatet bli flere negative følger av narkotikabruk for enkeltpersoner, for tredjeparter og for samfunnet, stikk i strid med intensjonen for norsk narkotikapolitikk. Hele høringssvaret til Legeforeningen leser du her: https://www.regjeringen.no/…/horing---rusreform…/id2683686/…